รัฐบาลไทย-ข่าวทำเนียบรัฐบาล-กระทรวงเกษตรฯ เปิดเวทีแลกเปลี่ยนความคิดเห็น “การพลิกโฉมระบบเกษตรและอาหารที่ยั่งยืน”
วันอังคารที่ 30 พฤษภาคม 2566
กระทรวงเกษตรฯ เปิดเวทีแลกเปลี่ยนความคิดเห็น “การพลิกโฉมระบบเกษตรและอาหารที่ยั่งยืน”
กระทรวงเกษตรฯ เปิดเวทีแลกเปลี่ยนความคิดเห็น “การพลิกโฉมระบบเกษตรและอาหารที่ยั่งยืน” เพื่อเตรียมความพร้อมการประชุม Food and agriculture stocktaking  moment ระดับรัฐมนตรีในเดือนกรกฎาคมนี้
นางสาวนฤมล สงวนวงศ์ ผู้ช่วยปลัดกระทรวงเกษตรและสหกรณ์ ได้รับมอบหมายจาก นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์ ในฐานะ National Dialogues Convenor สําหรับการประชุมสุดยอดผู้นําระบบอาหารโลก (UN Food Systems Summit: UNFSS) ให้เป็นประธานเปิดการประชุมสัมมนาเชิงปฏิบัติการ Reconnecting the Partnerships: Thailand Food and Agriculture Systems Stocktaking ครั้งที่ 1 โดยมี Mr.Sridhar Dharmapuri, Senior Food Safety and Nutrition Officer, FAO ประจําภูมิภาคเอเชียและแปซิฟิก ดร.วนิดา กําเนิดเพ็ชร์ ผู้อํานวยการสํานักการเกษตรต่างประเทศ พร้อมด้วย เจ้าหน้าที่ที่เกี่ยวข้องเข้าร่วม ณ ห้องประชุมบอลรูม 3 โรงแรม อมารี วอเตอร์เกท กรุงเทพมหานคร โดยการประชุมสัมมนาเชิงปฏิบัติการฯ ครั้งนี้ มีวัตถุประสงค์ เพื่อประเมิน ทบทวนความก้าวหน้า ประเด็นการพลิกโฉมระบบเกษตรและอาหารที่ยั่งยืน ตามที่ประชุมสุดยอดผู้นําระบบอาหารโลก เมื่อเดือนกันยายน 2564 ที่ผ่านมา และรวบรวมข้อคิดเห็น ประสบการณ์การดําเนินงานด้านเกษตรและอาหารที่ยั่งยืนของแต่ละหน่วยงาน เพื่อเป็นข้อมูลสําหรับจัดทํา Food and Agriculture Systems Stocktaking ของประเทศไทย ในการเตรียมความพร้อมการประชุม Food and agriculture stocktaking moment ระดับรัฐมนตรี ในเดือนกรกฎาคมที่จะถึงนี้ และจัดเตรียมสําหรับการประชุมระดับผู้นําว่าด้วยเป้าหมายการพัฒนาที่ยั่งยืน (SDG Summit) ในเดือนกันยายน 2566
ผู้ช่วยปลัดกระทรวงเกษตรและสหกรณ์ กล่าวว่า นับตั้งแต่การประชุมสุดยอดผู้นําระบบอาหารโลก เมื่อเดือนกันยายน 2564 กระทรวงเกษตรและสหกรณ์ได้ดําเนินการอย่างต่อเนื่องเพื่อแสดงเจตจํานงค์และความมุ่งมั่นที่จะพลิกโฉมระบบเกษตรและอาหารที่ครอบคลุม ยืดหยุ่นและยั่งยืน ตามคํามั่นที่นายกรัฐมนตรี (พลเอกประยุทธ์ จันทร์โอชา) ได้แถลงต่อที่ประชุมสุดยอดผู้นําระบบอาหารโลก ทั้งนี้ ตลอดระยะเวลาการดําเนินการเตรียมความพร้อมเพื่อเข้าร่วมการประชุมสุดยอดผู้นําระบบอาหารโลก กระทรวงเกษตรและสหกรณ์ โดยสํานักการเกษตรต่างประเทศ ได้จัดเวที National Dialogue มากกว่า 10 ครั้ง ผนึกกําลังร่วมกับภาคประชาสังคม ภาคเอกชน สถาบันการวิจัย รวมไปถึงหน่วยงานในระดับนานาชาติ หน่วยงานสหประชาชาติ เดินหน้านําหลักการของการประชุมสุดยอดผู้นําระบบอาหารโลก มาเป็นแนวทางเชื่อมโยงระบบอาหารกับมิติความยั่งยืนและเป้าหมายการพัฒนาที่ยั่งยืน (SDGs) ทั้ง 17 เป้าหมาย และเพื่อใช้ในการหารือกับภาคส่วนต่าง ๆ ผ่านกิจกรรม “อิ่ม..และ..ดี..2030” ซึ่งที่ผ่านมา กระทรวงเกษตรและสหกรณ์ ได้รับความร่วมมือเป็นอย่างดีกับภาคเอกชน และภาคประชาสังคมมาร่วมทํางาน และร่วมขับเคลื่อนประเด็น “ระบบเกษตรและอาหารที่ยั่งยืน”
“การประชุมในวันนี้ ยังเป็นหนึ่งในกิจกรรมของโครงการ Technical assistance for national pathway for food and agriculture systems transformation เพื่อจัดทํากรอบนโยบายทางการพลิกโฉมระบบเกษตรและอาหารที่ครอบคลุม ยืดหยุ่นและยั่งยืน ของประเทศไทย ซึ่งได้รับความสนับสนุนจากองค์การอาหารและเกษตรแห่งสหประชาชาติ (FAO) และขอขอบคุณ FAO ที่ได้ให้การสนับสนุนประเทศไทยเสมอมา ตั้งแต่การจัดทํา Dialogues เพื่อเตรียมความพร้อมการประชุมสุดยอดผู้นําระบบอาหารโลก ตั้งแต่ปี 2564 จนถึงปัจจุบัน เพื่อให้ประเทศไทยมีกรอบการดําเนินงานเพื่อพลิกโฉมระบบเกษตรและอาหาร ได้อย่างเป็นรูปธรรมมากขึ้น และหวังเป็นอย่างยิ่งว่ากิจกรรมในวันนี้ จะเป็นเวทีให้ทุกท่าน ได้มีส่วนร่วมในการเสนอข้อมูล แสดงความคิดเห็น แลกเปลี่ยนร่วมกัน เพื่อร่วมกันจัดทํา Food and agriculture stocktaking ของประเทศไทย และเพื่อพลิกโฉมระบบเกษตรและอาหารที่ยั่งยืน” ผู้ช่วยปลัดฯ กล่าว